
VENDIM
Nr. 334, datë 13.5.2026

PËR PËRCAKTIMIN E FORMATIT DHE TË SPECIFIKIMEVE TEKNIKE TË VULAVE TË VERIFIKIMIT KUFITAR, SI DHE TË RREGULLAVE PRAKTIKE TË VULOSJES SË DOKUMENTEVE TË UDHËTIMIT GJATË HYRJE-DALJEVE NË KUFIRIN SHTETËROR[footnoteRef:2] [2:  Ky vendim është përafruar pjesërisht me rregulloren (BE) 2016/399 të Parlamentit Evropian dhe të Këshillit, të datës 9 mars 2016, “Mbi Kodin e Bashkimit Evropian, që përcakton rregullat e regjimit të lëvizjes së personave përmes kufijve (Kodi i Kufijve Schengen)”, numri CELEX 32016R0399, botuar në Fletoren Zyrtare të Bashkimit Evropian, seria L, nr. 77, datë 23.3.2016.] 


Në mbështetje të nenit 100 të Kushtetutës dhe të pikës 5, të nenit 17, të ligjit nr. 39/2025, “Për kontrollin e kufirit shtetëror”, me propozimin e ministrit të Punëve të Brendshme, Këshilli i Ministrave 

VENDOSI:

1.	 Vulat që përdoren nga rojat kufitare, për efekt të verifikimeve kufitare në hyrje dhe në dalje të kufirit shtetëror të Republikës së Shqipërisë (në vijim “vulat e hyrje-daljes”), kategorizohen si mall me natyrë të veçantë dhe prokurohen në përputhje me parashikimet e ligjit nr. 162/2020, “Për prokurimin publik”, të ndryshuar. 
2. 	Trupi dhe gjurma e vulave të hyrje-daljes është prej materiali metalik, i cili i reziston përdorimit të shpeshtë dhe për një kohë të gjatë. 
3.	 Trupi i vulave të hyrje-daljes përmban mekanizëm të lëvizshëm, që mundëson ndërrimin e datarit dhe të kodit të sigurisë. 
4.	 Specifikimet e gjurmës së vulave të hyrje-daljes klasifikohen “konfidenciale”. 
5. 	Gjurma e vulave të hyrje-daljes përmban kodin e personalizuar, emrin e pikës përkatëse të kalimit kufitar, simbolin përkatës të mjetit të udhëtimit, në varësi të pikës së kalimit kufitar dhe, në zonën ku vendosen shkronjat e simbolit të shtetit, përmban simbolin “AL” të rrethuar nga një rreth.
6.	 Mënyra e përcaktimit të kodit të sigurisë së vulave të hyrje-daljes për secilën pikë të kalimit kufitar, procedurat për magazinimin, ruajtjen, sigurimin e dorëzimin e vulave për çdo turn dhe për çdo rojë kufitare në pikat e kalimit kufitar, si edhe formati e përmbajtja e informacionit lidhur me vulat e hyrje-daljes të dëmtuara, të humbura apo të vjedhura, përcaktohen dhe rregullohen në procedurat standarde të punës të Policisë Kufitare dhe Migracionit.
7.	 Kodi i sigurisë së vulave të hyrje-daljes ndërrohet në intervale të rregullta, jo më të gjata se një muaj. 
8.	 Me urdhër të drejtorit të përgjithshëm të Policisë së Shtetit përcaktohet një Pikë Kombëtare Kontakti, përgjegjëse për shkëmbimin e informacionit për kodet e sigurisë së vulave të hyrje-daljes. Pika Kombëtare e Kontaktit ka akses të menjëhershëm në informacionin për këto vula, për: 
a) 	pikën e kalimit kufitar, në të cilën është dorëzuar një vulë e caktuar dhe gjendjen e saj fizike; 
b) 	identitetin e rojës kufitare, të cilit i është dhënë në dorëzim një vulë e caktuar, në një kohë të caktuar; 
c) 	kodin e sigurisë së një vule të caktuar, në një kohë të caktuar. 
9.	 Kërkimi i informacionit për vulat e hyrje-daljes, në përputhje me parashikimet e pikës 8 të këtij vendimi, kryhet nëpërmjet Pikës Kombëtare të Kontaktit. 
10.	 Vulosja e pasaportës, që nuk përmban vizë, kryhet duke vendosur vulën e hyrjes në anën e majtë të faqes së parë të lirshme të pasaportës, duke filluar nga lart. Vula e daljes vendoset, parimisht, në të njëjtën faqe, përbri vulës së hyrjes. 
11.	Vulosja e pasaportës që ka një vizë, me të cilën personit i jepet e drejta e hyrjes, kryhet sipas parashikimeve të pikës 10 të këtij vendimi, në faqen përballë faqes, ku është vendosur viza. Nëse kjo faqe është e zënë, vulosja kryhet në faqen e lirë vijuese. 
12.	Vulat e hyrje-daljes në pasaportë nuk vendosen në faqet, në të cilat pasqyrohen ose kërkohen shënime të tjera, si dhe në zonën e lexueshme nga aparaturat. 
13.	 Në dokumentet e tjera, që janë përcaktuar për t’u vulosur, sipas ligjit nr. 39/2025, “Për kontrollin kufitar”, dhe akteve nënligjore në zbatim të tij, vulat e hyrje-daljes vendosen në hapësirën e posaçme për vulosje ose në një pjesë të dukshme të dokumentit, kur nuk ka një hapësirë të tillë. 
14. 	Në rastet e refuzimit të hyrjes, në faqen e parë të lirshme të pasaportës vendoset vula e hyrjes, e cila anulohet me vendosjen e një kryqi, të realizuar me bojë të pashlyeshme, sipas modelit të shtojcës 1, që i bashkëlidhet këtij vendimi, dhe përbri saj, në anën e djathtë, po me këtë lloj boje, shënohet shkronja ose shkronjat korresponduese për refuzimin e hyrjes, sipas formularit të refuzimit të hyrjes. 
15. 	Kur vula e hyrjes ose e daljes vendoset gabimisht në një dokument apo paraqet të dhëna jo të sakta, ajo revokohet me dy viza paralele, me bojë të pashlyeshme, të vendosura në këndin e sipërm të vulës, në anën e majtë, sipas modelit të shtojcës 2, që i bashkëlidhet këtij vendimi. 
16.	 Personat që kanë hyrë ose që kanë dalë në mënyrë të ligjshme, por të cilëve u mungon vula në dokumentin e udhëtimit apo shënimet zyrtare përkatëse në sistemet elektronike, pajisen me formularin që vërteton hyrjen ose daljen e ligjshme, sipas shtojcës 3, që i bashkëlidhet këtij vendimi, nga struktura e Policisë Kufitare dhe të Migracionit, që evidenton e para rastin. Kjo strukturë kryen verifikimin e ligjshmërisë së hyrjes ose të daljes së personit me anë të dokumenteve ndihmëse: bileta udhëtimi, lista udhëtarësh, shënime të tjera zyrtare, arkiva të ndryshëm dhe bën shënimin për datën, vendin dhe drejtimin e kalimit të kufirit në dokumentin e udhëtimit të personit. 
17.	 Departamenti për Kufirin dhe Migracionin, në bazë të nevojave të secilës pikë të kalimit kufitar, harton listën e plotë të kërkesave për vulat e hyrje-daljes, duke përfshirë kodet e personalizuara dhe simbolet përkatëse të mjetit të transportit për secilën vulë. 
18.	 Vulat e nxjerra jashtë përdorimit ruhen dhe administrohen sipas rregullave të përcaktuara në ligjin nr. 9154, datë 6.11.2003, “Për arkivat”, të ndryshuar. 
19.	 Vendimi nr. 824, datë 23.11.2016, i Këshillit të Ministrave, “Për përcaktimin e formatit e të specifikimeve teknike të vulave të verifikimit kufitar dhe të rregullave të vendosjes së tyre në dokumentet e udhëtimit gjatë hyrje-daljeve në kufirin shtetëror”, shfuqizohet.
20.	 Ngarkohen Ministria e Punëve të Brendshme dhe Drejtoria e Përgjithshme e Policisë së Shtetit për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama













SHTOJCA 1
ANULIMI I VULËS SË HYRJES

	




                         
                                   (Shkronja korresponduese)

SHTOJCA 2
REVOKIMI I VULËS SË HYRJES/DALJES
HYRJE/DALJE



















SHTOJCA 3
FORMULARI QË ZËVENDËSON MUNGESËN E VULËS OSE SHËNIMIT ZYRTAR TË HYRJE-DALJES.

REPUBLIKA E SHQIPËRISË
MINISTRIA E PUNËVE TË BRENDSHME
DREJTORIA E PËRGJITHSHME E POLICISË SË SHTETIT
DEPARTAMENTI PËR KUFIRIN DHE MIGRACIONIN
Drejtoria Vendore për Kufirin dhe Migracionin ________________
Sektori/Seksioni/Pika e Kalimit Kufitar_____________________

MIRATIM I DËSHMIVE/PROVAVE PËR RESPEKTIMIN E KUSHTEVE TË QËNDRIMIT AFATSHKURTËR, NË RASTET KUR DOKUMENTI I UDHËTIMIT TË TË HUAJIT NUK MBART VULË HYRJEJE/DALJEJE OSE KUR NË SISTEMIN ELEKTRONIK TË PËRPUNIMIT TË TË DHËNAVE NUK KA SHËNIME ZYRTARE PËR HYRJEN/DALJEN E TË HUAJIT. 

APPROVAL OF THE EVIDENCE REGARDING THE RESPECT OF THE CONDITION OF THE DURATION OF A SHORT STAY IN CASES WHERE THE TRAVEL DOCUMENT OF THE ALIEN DOES NOT BEAR AN ENTRY/EXIT STAMP OR WHEN THERE IS NOT ANY OFFICIAL RECORD OF ENTRY/EXIT IN THE ELECTRONIC DATA PROCESSING SYSTEM CONCERNING THE ALIEN. 

Më ______________, në orën _________ në (vendi) ________________________________
 On __________________, at (time) ____________________, at (place) __________________,
autoriteti nënshkrues_________________________________________________ ka prezent:
we, the undersigning authority, ___________________________________________ have before us: 
(mbiemri) ______________________________ (emri) _____________________________,
(surname)_______________________________(first name)____________________________, 
lindur më ______________________, në________________________, të gjinisë _________, 
date of birth ______________________, place of birth________________, sex ______________,
me shtetësi ________________________, banues në_______________________________
 nationality_______________________, resident in ___________________________________, 
me dokument udhëtimi___________________, numër_______________________________,
travel document_________________________ number _________________________________, 
lëshuar në _____________________________, më_________________________________,
 issued in__________________________, on_______________________________________, 
me numër vize (nëse është e zbatueshme)____________________, lëshuar nga____________,
 visa number (if applicable) ____________, issued by ___________________________________, 
me afat ______________ditor, me motivin: _______________________________________.
for a period of ___________ days, on the following grounds: ________________________________.

Duke marrë parasysh provat që ka paraqitur lidhur me qëndrimin e tij/saj në territor, konsiderohet se ka hyrë në/dalë nga Republikën e Shqipërisë, më _____________, ora _________, Pika e Kalimit Kufitar __________________________.

Having regard to the evidence relating to the duration of his/her stay on the territory, that he/she has provided is considered to have entered/left the territory of the Republic of Albania on _________, at ________, at the border crossing point ________________________. 

Të dhënat e kontaktit të autoritetit nënshkrues: Contact details of the undersigning authority: 
Tel: _____________________ 
Fax: _____________________ 
e-mail:___________________ 

Personi i interesuar pajiset me një kopje të këtij dokumenti.
The person concerned shall receive a copy of this document.

Personi i interesuar 				 										         Oficeri i autorizuar
Person concerned 							                  Officer responsible

